

**Crna Gora**

**Vlada Crne Gore**

**MINISTARSTVO UNUTRAŠNJIH POSLOVA**

**Odjeljenje za unutrašnju kontrolu policije**

I Z V J E Š T A J

Odjeljenja za unutrašnju kontrolu policije

o izvršenim unutrašnjim kontrolama policije

za mjesec A P R I L 2024

**■ Kontrole – provjere**

Službenici Odjeljenja za unutrašnju kontrolu policije su tokom aprila 2024.godine izvršili šest kontrola – provjera zakonitosti postupanja policijskih službenika na osnovu operativnih i drugih saznanja o mogućim nezakonitostima i nepravilnostima u radu i postupanju policijskih službenika.

● Na osnovu činjenica i dokaza utvrđenih u postupku unutrašnje kontrole, u četiri slučaja kontrola, utvrđeno je postojanje nezakonitosti u radu policijskih službenika, usljed čega je:

* U jednom slučaju Izvještaj sa spisima sačinjenim u postupku unutrašnje kontrole, dostavljen v.d.direktora Uprave policije na dalju nadležnost u cilju pokretanja disciplinskog postupka protiv jednog policijskog službenika zbog osnovane sumnje da je počinio težu povredu službene dužnosti iz člana 95 stav 1 tačka 3 Zakona o državnim službenicima i namještenicima (nepravilno korišćenje i raspolaganje povjerenim sredstvima) usljed čega je Izvještaj sa spisima sačinjenim u postupku unutrašnje kontrole, dostavljen v.d.direktora Uprave policije na dalju nadležnost u cilju pokretanja disciplinskog postupka protiv policijskog službenika.
* U jednom slučaju Izvještaj sa spisima sačinjenim u postupku unutrašnje kontrole, dostavljen je v.d.direktora Uprave policije na dalju nadležnost u cilju pokretanja disciplinskog postupka protiv četiri policijska službenika zbog osnovane sumnje da su počiniliteže povrede službene dužnosti iz člana95 stav 1 tačka 1 Zakona o državnim službenicima i namještenicima (neizvršavanje ili nesavjesno ili neblagovremeno ili nemarno vršenje službenih dužnosti). Takođe, Izvještaj sa spisima sačinjenim u postupku unutrašnje kontrole dostavljen je i nadležnom Osnovnom državnom tužilaštvu u Herceg Novom na dalji postupak, ocjenu i odlučivanje da li u radnjama i postupanju policijskih službenika ima elemenata krivičnog djela za koje se gonjenje preduzima po službenoj dužnosti.
* U jednom slučaju Izvještaj sa spisima sačinjenim u postupku unutrašnje kontrole, dostavljen je v.d.direktora Uprave policije na dalju nadležnost u cilju pokretanja disciplinskog postupka protiv policijskog službenika Sektora policije posebne namjene, zbog osnovane sumnje da je počinio propust u postupanju i da su se u njegovim radnjama stekla obilježja teže povrede službene dužnosti iz člana 173 stav 1 tačka 20 Zakona o unutrašnjim poslovima (davanje izjava i saopštenja u vezi ili povodom vršenja policijskih poslova bez odobrenja ministra ili lica koja on ovlasti) i člana 173 stav 1 tačka 25 Zakona o unutrašnjim poslovima (povreda pravila i standarda utvrđenih Kodeksom policijske etike).
* U jednom slučaju Izvještaj sa spisima predmeta dostavljen je na dalje postupanje i preduzimanje mjera iz nadležnosti Osnovnog državnog tužilaštva u Podgorici, a uz koji je, nakon lišenja slobode tom tužilaštvu privedeno osam policijskih službenika granične policije GP „Božaj“, koji su lišeni slobode zbog osnova sumnje da su počinili krivična djela „primanje mita“ iz člana 423 KZ CG u dužem vremenskom periodu. U nastavku postupanja po ovom predmetu, preduzimaju se mjere i radnje u cilju pronalaženja i lišavanja slobode ukupno 27 stranih državljanja koji su osnovano sumnjivi da su počinili krivična djela „davanje mita“ iz člana 424 KZ CG.

● U preostala dva slučaja kontrola – provjera zakonitosti postupanja policijskih službenika na osnovu operativnih i drugih saznanja o mogućim nezakonitostima i nepravilnostima u radu i postupanju policijskih službenika, nijesu utvrđene činjenice i dokazi koji bi ukazivali na neprofesionalno ili nezakonito postupanje policijskih službenika u ovim slučajevima.

**■ Pritužbe – žalbe građana**

Službenici Odjeljenja za unutrašnju kontrolu policije su tokom aprila2024.godine, izvršili kontrolu zakonitosti postupanja policijskih službenika na osnovu četiri pritužbe na postupanje policijskih službenika.

Pritužbe su se sadržinski odnosile na način vršenja policijskih poslova i primjene policijskih ovlašćenja.

► U jednom slučaju,na osnovu činjenica i dokaza utvrđenih u postupku unutrašnje kontrole i uvida u sadržinu službene dokumentacije, utvrđeno je da postoji osnovana sumnja da su dva policijska službenika počinili težu povredu službene dužnosti iz člana 95 stav 1 tačka 4 (zloupotreba službenog položaja ili prekoračenje ovlašćenja u službi) prilikom vršenja uvida u snimke video nadzora, usljed čega je Izvještaj sa spisima predmeta sačinjenim u postupku unutrašnje kontrole dostavljen v.d. direktora Uprave policije na dalju nadležnost u cilju preduzimanja mjera i pokretanja disciplinskog postupka protiv ovih policijskih službenika.

U preostala tri slučaja nijesu utvrđene činjenice i dokazi koji bi ukazivali na postojanje elemenata disiplinske ili druge odgovornosti u preduzimanju službenih radnji od strane policijskih službenika u predmetnim slučajevima.